月波樓
作者：葉適
朝代：宋

paragraphs: 下林百果春自花，屋藏汀陰泉著沙。
光風膩雪誰汝惜，繁紅蜜翠空欹斜。
愛君樓高出江上，百里江山開四向。
峻屏森聳遠更寒，紋練縈回靜猶浪。
孤潮夜卷西頭來，海門推出冰崔嵬。
豈知星河遭映奪，只使鸛雀常驚猜。
此村風俗淳且魯，接樹移花今復古。
勸君種學化兒孫，不須貯妓呈歌舞。